KURZUS: Közlekedésépítés

MODUL: Előszó

Előszó

| A Közlekedésépítés című tananyag elkészítésével elsősorban a Széchenyi István Egyetem közlekedésmérnök és építőmérnök képzésén résztvevő hallgatók tanulmányait, ismeretszerzését kívánjuk támogatni, de a tématerület iránt önszorgalomból érdeklődők is hasznosíthatják az összeállított tananyagot. Elkészítésében segítségünkre volt számos, a szakterületen megjelent szakkönyv és publikáció, valamint a szakterület működését szabályzó előírások, jogszabályok.
A közlekedéstervezés megközelítésmódjait ismertetjük a tananyag elején kiegészítve a közlekedéstervezés gondolkodásmódjainak bemutatásával, amelyek a közlekedési létesítmények a közlekedési folyamatok szempontjából alapvető jelentőségűek. Ezután a kötöttpályás majd a közúti közlekedés fő jellegzetességeit fejtjük ki, majd az út- és vasúttervezés tervfázisainak jellemzőit. Bemutatjuk, hogyan készül a helyszínrajz, az átmeneti ív, a hossz-szelvény, a függőleges lekerekítő ívek, a mintakeresztszelvény, keresztszelvény, túlemelés, túlemelés-átmenet a vonalas létesítmények esetében. Egy-egy lecke erejéig kitérünk a kerékpáros, gyalogos és parkolási létesítmények tervezésére, valamint az egyetemes (akadálymentes) tervezés jellegzetességeire az út- és vasútépítés területén. Röviden bemutatjuk a külterületi és belterületi utak általános víztelenítési módszereit, továbbá betekintést adunk a repülőterek tervezésébe is. Végül ismertetjük a közlekedési igény és infrastruktúra kínálat egyensúlyát (vagy annak hiányát), illetve a beavatkozások eszközrendszerét, kitérve a közlekedésbiztonság jelentőségére a tervezésben.
Az ajánlott irodalmak segítséget nyújtanak a tananyag megértésében, továbbá tanulási segédlet és önellenőrző kérdések is szolgálják a leckék elsajátítását.